Interpol waarsku oor fop- Covid-19-entstofnetwerkInhegtenisnemings in Suid-Afrika (Foto verskaf deur Interpol) Suid-Afrikaanse owerhede het beslag gelê op honderde vervalste Covid-19-entstowwe ná ŉ internasionale kennisgewing deur Interpol uitgereik is met ŉ waarskuwing dat die entstowwe ŉ teiken kan word vir kriminele netwerke. Ongeveer 400 ampules (gelykstaande aan sowat 2 400 dosisse) met die vervalste entstof is by ŉ pakhuis in Germiston, Gauteng, ontdek. Beamptes het ook beslag gelê op ŉ groot hoeveelheid vervalste 3M-maskers. Drie Chinese en ŉ man van Zambië is in hegtenis geneem, het Interpol in ŉ verklaring gesê. Polisiebeamptes in China het ook ŉ netwerk geïdentifiseer wat vervalste Covid-19-entstowwe verkoop. ŉ Klopjag is uitgevoer op die vervaardigingsperseel en sowat 80 verdagtes is in hegtenis geneem. Daar is op die toneel beslag gelê op meer as 3 000 vervalste entstowwe. Die ondersoek is ondersteun en gefasiliteer deur Interpol se Onwettige Goedere en Wêreldwye Gesondheidsprogram. Die inhegtenisnemings kom weke ná Interpol ŉ oranje kennisgewing uitgereik het waarin wetstoepassers gewaarsku is om voor te berei op georganiseerde misdaadnetwerke wat Covid-19-entstowwe sal teiken – fisies en aanlyn. Die kennisgewing het ook besonderhede en foto’s bevat van egte entstowwe en goedgekeurde verskepingsmetodes wat deur farmaseutiese maatskappye verskaf is om beamptes te help om vervalste entstowwe te identifiseer. Dit beklemtoon opnuut die unieke rol wat Interpol speel om wetstoepassing oor sy 194 lidlande heen te verseker wat betref misdaadneigings en die vinnige en veilige uitruil van inligting. Oortjies van die seekoei “Alhoewel ons dié uitslag verwelkom, is dit nog net die oortjies van die seekoei wat betref misdaad wat met Covid-19-entstof verband hou,” het Jürgen Stock, sekretaris-generaal van Interpol, gesê. “Ná ons waarskuwing dat misdadigers die verspreiding van Covid-19-entstof sal teiken, bied Interpol steeds sy volle ondersteuning aan nasionale owerhede om die gesondheid en veiligheid van hul burgers te beskerm.” Brig. Vish Naidoo, woordvoerder van die Suid-Afrikaanse Polisiediens, het intussen gesê sedert Covid-19 Suid-Afrika getref het, het die regering ŉ geïntegreerde multidissiplinêre wetstoepassingsbenadering gevolg. “Dit, tesame met ons verbintenis met ons eweknieë van alle Interpol-lidlande, is baie doeltreffend, soos wat ons gesien het met die inhegtenisnemings van uitlanders wat vervalste entstowwe aan niksvermoedende Suid-Afrikaners wou verkoop.” ŉ Woordvoerder vir die Chinese ministerie van staatsveiligheid het gesê die Chinese regering heg waarde aan entstofsekuriteit. “Die Chinese polisie het ŉ geteikende veldtog van stapel gestuur om misdaad, wat met entstowwe verband hou, te voorkom en te vervolg.” Volgens Interpol duur die ondersoeke voort en, buiten die inhegtenisnemings in Suid-Afrika en China, ontvang die organisasie ook klagtes van die verspreiding van vervalste entstowwe en slenters om instansies soos verpleeginrigtings te teiken. “Interpol waarsku die publiek dat geen goedgekeurde entstowwe tans beskikbaar is vir verkope aanlyn nie. Enige entstowwe wat op webwerwe en die donkerweb te koop aangebied word, is nie wettig nie. Dit is nie getoets nie en kan gevaarlik wees. Enigiemand wat dié middels koop, stel hul eie lewens in gevaar en gee geld vir georganiseerde misdaad,” het Interpol bygevoeg.